**Психикалық дамуы тежелген мектепке дейінгі балаларда отбасы жағдайында графомоторлық дағдыларды қалыптастыру.**

Қазіргі уақытта мектепке дейінгі балаларды жазуға үйретуде көптеген қиыншылықтар пайда болады. Балалардың көбі қол бұлшықеттерінің әлсіздігінен қарындашты ұстай алмайды, себебі графикалық дағдылар толық қалыптаспаған. Әсіресе психикалық дамуы тежелген балалар жазуға үйренуде қиналады. Мұның барлығын жүйке жасушаларының ұзақ немесе қысқа мерзімде шоғырланған қозу және тежеуді басынан өткізудің нашар қабілеті, күрделі шартты байланысты құрудағы қиындықтар секілді жүйке жүйесінің белсенділік деңгейінің толық жетілмегенінен.

Психикалық дамуы тежелген балаларда графомоторлық дағдыларды дамыту өте маңызды, себебі жазу үдерісі кезінде баланың бас миының физиологиялық үрдісі белсендіріледі де, жазуға үйрену дағдысымен қатар психиканың түрлі: танымдық,эмоционалдық, жігерлік аясы дамиды. Психикалық дамуы тежелген балаларда қимыл дағдылары мен ептіліктерінің қалыптасуындағы қиындықтарының себебі – моториканың бұзылыстары болып табылады.

Балада графомоторлық дағдыларын тек оқыту орталықтарында ғана емес, сонымен қатар отбасы жағдайында да қалыптастыруға болады.

Графомоторлық дағдыларды дамыту мақсатында балаларға күнделікті өмірде түрлі тұрмыстық және үйрену әрекеттерін: өз бетінше киіну,ұнаған ойыншығымен ойнау, сурет салу,құрастыруды орындауға қажет.

Сонымен қатар жазу дағдысын қалыптастыру үшін мынадай жұмыс түрлерін жүргіземіз:

1. Саусақ гимнастикасы;
2. Түрлі заттарды қолдану арқылы қол және саусақ жаттығулары;
3. Қарапайым графикалық дағдыларды қалыптастыру.

Саусақ гимнастикасы үйрету басында 3-5 минуттай, сергіту сәті ретінде өткізіледі. Бұл жаттығуларды бос уақытта және серуендеу кезінде өткізуге болады.Жаттығу кезінде көңілді өлеңдерді немесе санамақтарды қолдануға болады. Бұл жаттығулар саусақтарды жаттықтырумен қатар, ырғақты ұстауға үйретеді.

Мынадай жаттығуларды өткізуге болады: «Жұдырықты ашу – түйу», «Фонариктер», «Көзілдірік», «Дүрбі»,«Қоян – саусақ», «Ағаштар», «Қайық – кірпі – құлып», «Саусақтар амандасады», «Жаңбыр», «Бір үйде біз нешеуміз?» және т.б. Алғаш рет жасаған кезде балалар әрине қиналады. Күнделікті жаттығу жасаса, жаттығып,үйренеді. Саусақ жаттығуларымен қатар өз бетінше қарындашпен саусақ массажын жасатуға болады.Мысалы, «Сырғанау» үстел бетіне қарындаштың өткір ұшын тіреп, саусақтарды жоғарыдан төмен сырғанату;

«Үтіктеу»: қарындашты үстел үстіне көлденеңінен жатқызып, алақанмен басып жүргізу; «Алақан»: бір алақанды үстел бетіне қойып, қарындаштың өтпес жағымен алақан сұлбасымен жүргізу (саусақтар арасына массаж жасау).Су-Джок-терапиясын да қолдануға болады. Кірпі добымен массаж жасау.Кірпі туралы ертегіні ойдан шығарып, қимыл жасату.Мысалы, Ертеде бір ормандағы үйде бір кірпі тұрыпты. Кірпі күнде үйге кіріп (алақандағы шарды түйу), үйден шығып жүріпті (алақанды ашу).Бір күні кірпі орманның ішінен саңырауқұлақтарды теруге барыпты. Шөп арасынан бірінші (бас саусақтың үстімен шарды жүргізу), екінші (сұқ саусақпен жүргізу), үшінші (ортан саусақпен жүргізу), төртінші (аты жоқ саусақпен жүргізу), бесінші (шынашақпен жүргізу) саңырауқұлақтарды тауып алыпты да, себетке салыпты (жұдырықты түйу).Үйіне оралыпты.

Саусақ пен қолды және тіл,ерін, көмейді басқаратын көптеген жасушалар бас миының қыртысының қозғалтқыш аймағында сөйлеу аймағымен қатар орналасқан. Осындай жақын көршілік баланың қол саусақтарының жіңішке қимылдар жаттығуы арқылы белсенді тілінің дамуына әсер етеді. Қаншалықты ми жасушаларының арасындағы байланысы көп болса, соншалықты психикалық даму үрдісі қарқынды болады.Қимыл координациясын дамыту иықтан, яғни қолдың жалпы моторикасынан басталады. Құмда,жармада жазу,бормен жазу,ауада жазу сияқты жазу түрлері де өте пайдалы. Жалпы моториканы дамыту жаттығуларынан кейін, ұсақ моториканы дамыту жаттығуларына көшеміз.

Қарапайым графикалық дағдыларды қалыптастыру графикалық жаттығуларды жасау барысында жүзеге асырылады.

Графикалық дағдыларды қалыптастыру 3 кезеңнен тұрады:

І. Тік және көлденең тұратын сызықтардан тұратын суреттерді штрихтеу;

ІІ. Қиғаш сызықтармен штрихтеу;

ІІІ. Ілмектерді,жарты дөңгелектерді, толық дөңгелектерді салу.

Штрихтеу кезінде қарындашты пайдаланған жөн. Себебі қарындашпен жазу кезінде бала қарындашты басу үшін, күшін жұмсайды.Бұл ұсақ моториканың дамуына жақсы әсер етеді.Сызықтарды басқан кезде қолды қағаз бетінен үзбеу керек.Қате жасаған кезде өшіргішпен пайдалануға болады.Жазу барысында қағазды бұруға болмайды. Бала қағазды емес, қарындашты басқаруы тиіс.

Ілмектерді,жарты дөңгелектерді, толық дөңгелектерді клеткасы бар параққа салып үйренген жөн. «Қатарды жалғастыр», «Оюды аяқта», «Заттың он жағын сал» сияқты тапсырмаларды орындатуға болады.

Жазу кезінде баланың дұрыс отыруын, қарындашты дұрыс ұстауын қадағалау керек.Қарындашпен әбден үйренген соң, қаламды қолдануға болады.

Қол мен көз арасындағы байланысқа көңіл бөлген жөн.Графикалық дағдының қалыптасуына қағаз бетінде дұрыс бағдарлану да әсер етеді.Сондықтан балаға қағаз бетінің ортасын, сол жағын,он жағын , бұрыштарын түсіндіру керек.

Жазу жаттығуларын 10 минуттан асырмаған жөн.Тек бала дағдыланған соң 5-10 минутқа ұзартуға болады. Жазу аяқталған соң сергіту сәтін жүргізу керек.

Дұрыс қалыптаспаған графикалық жазу көптеген қиындықтарға әкелуі мүмкін.Баланы үйрету барысында оның бастамасына қолдау көрсетіп, мадақтау, жақсы жетістіктерге әкеледі. Сондықтан үйрету барысында ата-аналарға шыдамдылық пен сабырлықты тілегім келеді.